સામાન્ય ખેતમજૂરથી માંડીને દેશના વડાપ્રધાન જ્યારે ગલબાભાઈને યાદ કરીને તેમને ઉચિત શ્રધાંજલી અર્પતા હોય તે તેની પાછળનું એકમાત્ર કારણ તેઓશ્રીએ સાચા અર્થમાં કોઈ પણ જાતના નાત-જાતના ભેદભાવ વગર કે પક્ષાપક્ષી વગર કે પ્રાંતવાદ વગર નિસ્વાર્થભાવે કરેલી લોકસેવા છે. બનાસના ગાંધીના ઉપનામને સાર્થક કરતા સત્ય અને સાદગીના રાહ ઉપર બનાસકાંઠા જિલ્લામાં કરેલ અનેક સેવાકીયકાર્યોની સુવાસ આટલા વર્ષોના વહાણા વહી ગયા બાદ પણ આજે પણ અનુભવી શકાય છે. બનાસડેરીની ઊંચી ઈમારતો વચ્ચે ન દેખાતા મજ્બૂત પાયા તે સમયની અનેક મુશ્કેલીઓ અને અથાક પ્રયત્નોના અંતે એક પૂણ્યશાળી આત્મા દ્વાર નાખવામાં આવ્યા હતા તે ઘણા ઓછા લોકો જાણે છે કારણ કે કહેવત છે પાયાની ઇંટો તો દેખાય નહી. આજે ગલબાભાઈ નાનજીભાઈ પટેલે શરૂ કરેલી બનાસડેરી તેમના અનુગામી ચેરમેનશ્રીઓ સ્વ. શ્રી ગલબાભાઈ માનજીભાઈ પટેલ, સ્વ.શ્રી દલુભાઈ દેસાઈ, શ્રી પરથીભાઈ ભટોળ, શ્રી શંકરભાઈ ચૌધરી અને અન્ય સહકારી આગેવાનોના સનિષ્ઠ અને સતત નિષ્ઠાપૂર્વકના પ્રયાસોને અંતે વટવૃક્ષ બનીને ફુલીફાલી રહી છે તે જિલ્લાના ખેડૂતો માટે સુખદ ઘટના છે.